Keuhkoventilaation ja – perfuusion gammakuvaus

Sinulle on varattu keuhkoventilaation ja -perfuusion gammakuvaus. Keuhkoventilaatiokuvauksella selvitetään keuhkojen hengitysjakaumaa. Keuhkojen perfuusiokuvauksessa puolestaan selvitetään keuhkojen verenkiertoa. Yhdessä näitä tutkimuksia käytetään hengenahdistuksen syyn selvittelyssä tai mahdollisen keuhkoveritulpan toteamisessa. Kuvaukset tehdään radioaktiivisen merkkiaineen (radiolääke) avulla SPET-TT \* -kuvauksena, jossa gammakameran kuvauspäät kiertävät vartalon ympäri. Mahdollisen muutoksen tarkan sijainnin arvioimiseksi tehdään lisäksi matala-annos TT -kuvaus käyttäen röntgensäteilyä.

\* SPET= Single Photon Emission Tomography, TT= tietokonetomografia

Tutkimukseen valmistautuminen

* Varaa tutkimukseen aikaa noin tunti.
* Tutkimuspäivänä voit syödä, juoda ja ottaa lääkkeesi tavalliseen tapaan.
* Kerro meille ennen tutkimusta, jos **olet yliherkkä albumiinivalmisteille tai sinulla on paljon allergioita.**

**Naisille**

Fertiili-ikäisen naisen tutkimus tehdään 10 päivän kuluessa kuukautisten alkamisesta. Kuukautisten ajankohdasta ei tarvitse välittää, mikäli sinulla on käytössä luotettava ehkäisymenetelmä (e -pillerit, -kapseli, -rengas, -laastari, -kierukka tai sterilisaatio). Kondomia emme pidä luotettavana ehkäisymenetelmänä. Raskaana olevalle tutkimusta ei yleensä tehdä. Raskaustesti antaa luotettavan tuloksen vasta, jos kuukautiset ovat myöhässä.

Radiolääkettä siirtyy äidinmaitoon. Pidä radiolääkkeen saamisen jälkeen imetyksessä 12 tunnin tauko. Tauon aikana talteen otettu maito kaadetaan viemäriin.

Tutkimuksen suorittaminen

* Aluksi laitetaan kyynärtaipeen tai kämmenselän laskimosuoneen kanyyli.
* Seuraavaksi hengität letkun kautta radiolääkettä. Riittävän tutkimusannoksen voi saada jo parilla kolmella sisäänhengityskerralla.
* Hengittelyn jälkeen keuhkojen aluetta kuvataan gammakameralla noin 20 min kestävällä kuvauksella (SPET), jossa gammakameran kuvauspäät kiertävät rintakehän ympäri mahdollisimman läheltä.
* Ensimmäisen kuvauksen jälkeen annetaan radiolääke laskimosuoneen laitetun kanyylin kautta, jonka jälkeen kuvataan toistamiseen samalla tavalla kuin hengittelyn jälkeen.
* SPET – kuvausten jälkeen kuvausohjelmassa siirrytään välittömästi TT-kuvaukseen. Kuvauspöytä siirtyy TT-putken alueelle ja kuvaus kestää 2-3 minuuttia.
* Kuvausten aikana makaat selällään liikkumatta. Kuvaukset ovat kivuttomia. Vaatteet saavat olla päällä. Metallia sisältävät vaatteet ja esineet esim. kaarituelliset liivit ja korut riisut kaulalta ja rintakehältä kuvauksen ajaksi.

Tutkimuksen jälkeen huomioitavaa

Radiolääkkeet eivät vaikuta vointiisi ja häviävät elimistöstäsi vuorokauden aikana. Radiolääkkeet lähettävät jonkin verran säteilyä lähiympäristöösi tutkimuspäivän ajan. Muille ihmisille ja lähipiirille aiheutuva säteilyannos on kuitenkin niin pieni, ettei mitään varotoimia tarvita.

Vastauksen tutkimuksesta saat hoitavalta lääkäriltä.

Yhteystiedot

Ilmoittaudu Isotooppiosastolle**,** Kajaanintie 50, sisäänkäynti S, sijainti S6, 2. kerros. Isotooppiosasto on lähes käytävän perällä tai Kiviharjuntie 9, sisäänkäynti G tai H, seuraa opastetta S ja sen jälkeen S6.

Tarkempia tietoja tutkimuksesta saat numerosta 040 1344566 arkisin klo 12:00 – 14.00.